গণহত্যা ও ধর্ষণসহ প্রচন্ড নির্যাতনের মুখে বাংলাদেশে পালিয়ে আসা ও আশ্রয় নেয়া রোহিঙ্গা মুসলিমদের নিঃশর্তভাবে দেশে ফিরিয়ে নেয়ার জন্য মিয়ানমারের প্রতি আহ্বান জানিয়েছেন তিন নোবেল বিজয়ী নারী। গত বুধবার ঢাকায় আয়োজিত এক সংবাদ সম্মেলনে বক্তব্য রেখেছেন ইয়েমেনের তাওয়াক্কল কারমান, ইরানের শিরিন এবাদী এবং উত্তর আয়ারল্যান্ডের ম্যারেইড ম্যাগুয়ার। তারা প্রত্যেকেই নোবেল বিজয়ী। সোমবার ও মঙ্গলবার কক্সবাজারের উখিয়া সফরকালে বিশেষ করে রোহিঙ্গা নারী ও শিশুদের দুরবস্থা সম্পর্কে বলতে গিয়ে তারা আবেগাক্রান্ত হয়ে পড়েন। রোহিঙ্গারা যে মানবেতর ভয়ংকর সংকটের মধ্য দিয়ে জীবন কাটাচ্ছে সে সংকটের সমাধান করতে এগিয়ে আসার ও পদক্ষেপ নেয়ার জন্য আন্তর্জাতিক সম্প্রদায়ের প্রতিও আহ্বান জানিয়েছেন তিন নোবেল বিজয়ী নারী।